
Üzleti folyamatokban alkalmazott neurális hálózatok teljesítményértékelése

Kutatásom során a célom egy olyan controlling szempontú teljesítményértékelő modell létrehozása volt, amely a neurális hálózat alapú nyelvi modell teljesítményét képes a controlling alapvető céljai mentén értékelni. A szakirodalomban több olyan modell is található, amely elsősorban informatikai szempontból értékeli a mesterséges intelligenciát, azonban a menedzsment szempontú visszajelzés jelenleg még nem elterjedt. Viszont számos igény lenne olyan controlling eszközökre, amelyek a mesterséges intelligencia teljesítményét a menedzsment perspektívájából értékelik, főként a mai digitalizált világban.
A kutatást kvalitatív módszertannal egy kiterjesztett esettanulmányon keresztül végeztem, a Silver Audit Kft. és az online kereskedő cég segítségével, amely a mesterséges intelligencia tulajdonosa. A két vállalaton belül félig strukturált mélyinterjúk mentén végeztem a kutatást, melynek az interjúalanyai a két cég szakemberei voltak. A neurális hálózat teljesítményének értékelésére egy konceptuális controlling modellt hoztam létre, amely öt lépésből épül fel. A modell a Balanced Scorecard elveire épül, amely a négy fő nézőpontján kívül egy általam hozzáadott ötödik szempont alapján vizsgálja a teljesítményt. Összesen 35 darab KPI-t alkalmaztam, amelyeket a BSC modellben helyeztem el és a szempontok alapján értékeltem. A KPI-ok és a Balanced Scorecard nézőpontjainak súlyértékét, valamint az alkalmazott határértékeket interjúk alapján határoztam meg. A KPI-ok teljesítményét a fuzzy logika által osztályoztam és az így kapott eredmények alapján a teljesítmény jól szemléltethetővé vált. A modell utolsó lépésében kiszámítottam a csúcsmutatót, ami által meghatározható, hogy a mesterséges intelligenciához kitűzött céloknak, amelyek mentén a működését vizsgáltam, a várható értéke teljesíteni fogja-e a célkitűzéseket. Ez mutatja meg, hogy a neurális hálózat alapú nyelvi modell megfelelően működik-e controlling szempontból.
A kutatás eredményei alapján elmondható, hogy a megalkotott controlling modell alkalmas a mesterséges intelligencia teljesítményének értékelésére, ezáltal nevezhetjük konceptuális modellnek. Egy előzetes adatfelvétel után, ami alapján a KPI-okat az adott cég a saját igényeihez igazítja, a modell alkalmazásával bármilyen mesterséges intelligencia nyelvi modellje értékelhetővé válik controlling szempontból.



